बदायूं। मई के मध्य से अब तक गर्मी ने अपने तीखे तेवर से जनजीवन को बेहाल कर दिया। इस बीच अंधड़ भी नहीं चला इसलिए तापमान लगातार बढ़ता जा रहा है। इस समय मृगशिरा नक्षत्र की तल्खी असहनीय हो गई है। धूप निकलते ही सड़कों पर आवाजाही काफी कम नजर आ रही है। अपने निर्धारित समय 31 मई से छह दिन विलंब से केरल तट पर पांच जून को आया मानसून धीमी रफ्तार में आगे बढ़ रहा है। मौसम विज्ञानी के मुताबिक अभी कम से कम हफ्तेभर तल्ख मौसम का सामना करना पड़ेगा। मानसून 25 से 30 जून के बीच उत्तर प्रदेश और समूचे उत्तर भारत में पहुंचेगा। इस बीच प्री मानसून की संभावना से इंकार नहीं किया जा सकता। यदि वह आया तो तापमान में गिरावट होगी और थोड़ी सी राहत मिलेगी।